Forslag til EUROPA-PARLAMENTETS OG RÅDETS FORORDNING om ændring af forordning (EU, Euratom) nr. 966/2012 om de finansielle regler vedrørende Unionens almindelige budget /* COM/2014/0358 final - 2014/0180 (COD) */





BEGRUNDELSE 1. BAGGRUND FOR FORSLAGET Efter vedtagelsen af Europa-Parlamentets og Rådets direktiv 2014/24/EU af 26. februar 2014 om offentlige udbud og om ophævelse af direktiv 2004/18/EF[1] (i det følgende benævnt "direktivet") og Europa-Parlamentets og Rådets direktiv 2014/23/EU af 26. februar 2014 om tildeling af koncessionskontrakter[2] bør det fastsættes, at reglerne i disse direktiver skal finde anvendelse på kontrakter indgået af EU-institutionerne for egen regning. 2. RESULTAT AF HØRINGER AF INTERESSEREDE PARTER OG KONSEKVENSANALYSER Da dette forslag udelukkende gennemfører de nye direktiver om offentlige udbud og om tildeling af koncessionskontrakter, har der ikke været foretaget nogen offentlig høring. 3. JURIDISKE ASPEKTER AF FORSLAGET De ændringer, som foretages i teksten til finansforordningen, kan opdeles i tre hovedgrupper. Den første gruppe af ændringer sigter mod at tilpasse finansforordningen til direktivet. Der indføres en række nye bestemmelser om bl.a. markedsundersøgelser, det nye innovationspartnerskab indføres som en procedure, overholdelsen af miljø-, social- og arbejdsretlige bestemmelser indføres som et væsentligt krav, og der indføres bestemmelser om evaluering af kriterier i vilkårlig rækkefølge og tildeling på grundlag det økonomisk mest fordelagtige tilbud. Desuden indføres koncessioner vedrørende bygge- og anlægsarbejder og tjenesteydelser for første gang i finansforordningen; de er underlagt samme typer procedurer som offentlige kontrakter. Den anden gruppe af ændringer vedrører artiklerne om udelukkelse. Udelukkelsesgrundene præciseres og bringes i overensstemmelse med direktivet, og den berørte økonomiske aktør får mulighed for at træffe afhjælpende foranstaltninger. Udelukkelse adskilles klart fra afvisning fra en bestemt procedure for at undgå sammenblanding. Der indføres ét system, som skal øge beskyttelsen af Unionens finansielle interesser, og som tager hensyn til den eksisterende centrale database om udelukkelser. Formålet med systemet er at sikre tidlig opdagelse og forebyggelse af risici og offentliggørelse af oplysninger om udelukkede økonomiske aktører. Der oprettes et udelukkelsespanel, som skal træffe afgørelser om udelukkelse efter at have analyseret sagen, og som garanterer de økonomiske aktørers ret til et forsvar. En tredje gruppe af ændringer vedrører præciseringer af teksten og forenklinger. Inden for direktivets grænser og under de tærskler, hvor direktivet finder anvendelse, revideres bestemmelserne om udbud for at sikre, at der anvendes samme terminologi i hele afsnittet, og for at præcisere visse regler. Disse præciseringer og forenklinger vedrører den offentliggørelse, som skal finde sted, når tærsklerne overskrides, krav til åbning og evaluering, afvisning af tilbud, som ikke opfylder kravene, bankgarantier i forbindelse med bygge- og anlægsarbejder og komplekse tjenesteydelseskontrakter, det forhold, at EU-institutionerne betragtes som centrale ordregivende myndigheder i henhold til direktivet, henvisning til de gældende tærskler i direktivet, elektroniske procedurer og adgang til institutionernes udbud for internationale organisationer. 2014/0180 (COD) Forslag til EUROPA-PARLAMENTETS OG RÅDETS FORORDNING om ændring af forordning (EU, Euratom) nr. 966/2012 om de finansielle regler vedrørende Unionens almindelige budget EUROPA-PARLAMENTET OG RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 322, sammenholdt med traktaten om oprettelse af Det Europæiske Atomenergifællesskab, særlig artikel 106a, under henvisning til forslag fra Europa-Kommissionen, efter fremsendelse af udkast til lovgivningsmæssig retsakt til de nationale parlamenter, under henvisning til Revisionsrettens udtalelse[3], efter den almindelige lovgivningsprocedure, og ud fra følgende betragtninger: (1) Europa-Parlamentets og Rådets forordning (EU, Euratom) nr. 966/2012[4] fastsætter reglerne for fastlæggelsen og gennemførelsen af Den Europæiske Unions almindelige budget. Den indeholder navnlig også regler om offentlige udbud. Europa-Parlamentets og Rådets direktiv 2014/24/EU om offentlige udbud[5] og Europa-Parlamentets og Rådets direktiv 2014/23/EU om tildeling af koncessionskontrakter[6] blev vedtaget den 26. februar 2014. Forordning (EU, Euratom) nr. 966/2012 bør derfor tilpasses for at tage hensyn til de to direktiver i forbindelse med kontrakter indgået af EU-institutionerne for egen regning. (2) Der bør tilføjes en række definitioner og foretages en række tekniske præciseringer for at sikre, at terminologien i forordning (EU, Euratom) nr. 966/2012 er i overensstemmelse med terminologien i direktiv 2014/24/EU og 2014/23/EU. (3) De forudgående og efterfølgende foranstaltninger vedrørende offentliggørelse, som er nødvendige for at iværksætte en udbudsprocedure, bør præciseres i forbindelse med kontrakter, der ligger over og under tærsklerne i direktiv 2014/24/EU. (4) Forordning (EU, Euratom) nr. 966/2012 bør omfatte en udtømmende liste over alle de udbudsprocedurer, som er til rådighed for EU-institutionerne, uanset tærsklerne. (5) Forordning (EU, Euratom) nr. 966/2012 bør ligesom direktiv 2014/24/EU give mulighed for at foretage markedsundersøgelser, før en udbudsprocedure iværksættes. (6) For at øge beskyttelsen af Unionens finansielle interesser bør der indføres ét system, der tager hensyn til den eksisterende centrale database om udelukkelser. Formålet med systemet er at sikre tidlig opdagelse af risici og centralisering af udelukkede økonomiske aktører. (7) Det er Kommissionen, der har ansvaret for driften af systemet for tidlig opdagelse og udelukkelse, men de andre institutioner og organer bør deltage direkte i en tidlig opdagelse af risici. (8) Reglerne om udelukkelse fra deltagelse i udbudsprocedurer bør forbedres med henblik på at styrke beskyttelsen af Unionens finansielle interesser. (9) Afgørelsen om at udelukke en økonomisk aktør fra navnlig at deltage i udbudsprocedurer og om at pålægge en økonomisk sanktion bør træffes af et nyoprettet centralt panel, som nedsættes af Kommissionen. Det bør bestå af de vigtigste berørte aktører i Kommissionen og de involverede institutioner, organer eller EU-kontorer. (10) Forordning (EU, Euratom) nr. 966/2012 bør ligesom direktiv 2014/24/EU indeholde en liste over ulovlige aktiviteter, som udgør udelukkelsesgrunde, navnlig vedrørende børnearbejde og andre former for menneskehandel. Det bør præciseres, at grov misligholdelse af en kontrakt udgør en udelukkelsesgrund. (11) Der bør ikke træffes afgørelse om udelukkelse af en økonomisk aktør, når den økonomiske aktør kan vise sin pålidelighed ved at træffe afhjælpende foranstaltninger. Denne mulighed bør ikke finde anvendelse i forbindelse med de groveste former for kriminel aktivitet. (12) Det nyoprettede panel bør udelukke økonomiske aktører, når der foreligger bevis for alvorlige forsømmelser i forbindelse med udøvelsen af erhvervet, svig, korruption, deltagelse i en kriminel organisation, hvidvaskning af penge, finansiering af terrorisme, terrorrelaterede forbrydelser, børnearbejde eller andre former for menneskehandel samt grov misligholdelse af kontrakten. (13) Panelet bør garantere de økonomiske aktørers ret til et forsvar. I sager om svig, korruption eller en hvilken som helst anden form for ulovlig aktivitet, der skader Unionens finansielle interesser, hvor der endnu ikke er afsagt endelig dom, bør panelet have mulighed for at udsætte den mulighed, som den økonomiske aktør har for at fremsætte sine bemærkninger. Denne udsættelse bør kun anses for berettiget, når der er vægtige legitime grunde til at behandle efterforskningen fortroligt. (14) Den ordregivende myndighed bør også udelukke den økonomiske aktør, når der er truffet en endelig administrativ afgørelse eller afsagt endelig dom i tilfælde af alvorlige forsømmelser i forbindelse med udøvelsen af erhvervet, manglende efterlevelse af forpligtelserne med hensyn til betaling af bidrag til sociale sikringsordninger eller skat, svig, korruption, deltagelse i en kriminel organisation, hvidvaskning af penge, finansiering af terrorisme, terrorrelaterede forbrydelser, børnearbejde eller andre former for menneskehandel. (15) Udelukkelseskriterierne bør være klart adskilt fra de kriterier, som fører til en eventuel afvisning fra en given procedure. (16) Alle enheder, der deltager i gennemførelsen af budgettet, bør udveksle oplysninger om en økonomisk aktør, når de på eget ansvar træffer en afgørelse om udelukkelse for at beskytte Unionens finansielle interesser. (17) Udelukkelsens varighed bør være tidsbegrænset i overensstemmelse med direktiv 2014/24/EU. (18) For at øge den afskrækkende virkning af reglerne om udelukkelse og økonomiske sanktioner bør oplysningerne om økonomiske aktører, der befinder sig i en udelukkelsessituation, offentliggøres på Kommissionens hjemmeside i overensstemmelse med databeskyttelseskravene i Europa-Parlamentets og Rådets forordning (EF) nr. 45/2001[7] og Europa-Parlamentets og Rådets direktiv 95/46/EF[8]. (19) Forordning (EU, Euratom) nr. 966/2012 bør ligesom direktiv 2014/24/EU gøre det muligt at verificere, om en økonomisk aktør er udelukket, anvende udvælgelses- og tildelingskriterier samt verificere, om udbudsdokumenterne overholder kravene, i vilkårlig rækkefølge. Det bør derfor være muligt at afvise tilbud på grundlag af tildelingskriterier uden først at kontrollere, om den pågældende tilbudsgiver er udelukket eller opfylder udvælgelseskriterierne. (20) Tildelingen af kontrakter bør ske på grundlag af det økonomisk mest fordelagtige tilbud i overensstemmelse med direktiv 2014/24/EU. (21) Det bør præciseres, at alle tilbud skal åbnes og evalueres i forbindelse med alle procedurer og uanset om der er udpeget et specifikt åbningsudvalg eller evalueringsudvalg. En beslutning om tildeling af en kontrakt bør altid være resultatet af en evaluering. (22) Da kriterierne anvendes i vilkårlig rækkefølge, bør afviste tilbudsgivere, hvis tilbud opfylder kravene, have mulighed for på anmodning at få oplyst det antagne tilbuds karakteristika og relative fordele. (23) Der bør gives mulighed for at kræve kontraktlige garantier i forbindelse med bygge- og anlægsarbejder, varer og komplekse tjenesteydelser for at garantere, at væsentlige kontraktlige forpligtelser overholdes i overensstemmelse med sædvanlig praksis i disse sektorer for at sikre, at kontrakten gennemføres korrekt i hele dens løbetid. (24) Der bør være mulighed for at suspendere gennemførelsen af en kontrakt for at fastslå, om der er begået fejl, uregelmæssigheder eller svig. (25) For at fastslå, hvilke tærskler og procedurer der gælder for EU-institutionerne, bør det præciseres, at EU-institutionerne skal betragtes som centrale ordregivende myndigheder som defineret i direktiv 2014/24/EU. (26) Der bør medtages en henvisning til de to tærskler, som er fastsat i direktiv 2014/24/EU for bygge- og anlægsarbejder og for varer og tjenesteydelser. Disse tærskler bør med henblik på forenkling og forsvarlig økonomisk forvaltning også finde anvendelse på koncessionskontrakter i betragtning af de særlige forhold i forbindelse med EU-institutionernes behov ved indgåelse af kontrakter. En revision af disse tærskler, jf. direktiv 2014/24/EU, vil derfor finde direkte anvendelse på EU-institutionernes udbud. (27) Betingelserne for anvendelsen af standstill-perioden bør præciseres. (28) Det skal præciseres, hvilke økonomiske aktører der har adgang til EU-institutionernes udbud, afhængig af deres hjemsted, og det bør udtrykkeligt fastsættes, at internationale organisationer også har mulighed for at få adgang til disse udbud. (29) Anvendelsen af udelukkelsesgrunde bør udvides til andre instrumenter til gennemførelse af budgettet, såsom tilskud, priser, finansielle instrumenter og aflønnede eksperter, samt til indirekte forvaltning. (30) Forordning (EU, Euratom) nr. 966/2012 bør derfor ændres — VEDTAGET DENNE FORORDNING: Artikel 1 I forordning (EU, Euratom) nr. 966/2012 foretages følgende ændringer: (1) Artikel 60, stk. 2, første afsnit, litra d), affattes således: "d) anvende hensigtsmæssige regler og procedurer for tilvejebringelse af finansiering ved hjælp af EU-midler gennem udbud, tilskud, priser og finansielle instrumenter, herunder forpligtelserne i artikel 108, stk. 5" (2) Overskriften til afsnit V i første del affattes således: "AFSNIT V OFFENTLIGE UDBUD OG KONCESSIONER" (3) I kapitel 1 i afsnit V i første del affattes afdeling 1, 2 og 3 således: "Afdeling 1 Anvendelsesområde og tildelingsprincipper Artikel 101 Definitioner med henblik på dette afsnit 1. Ved "udbud" forstås en eller flere ordregivende myndigheders anskaffelse ved hjælp af en kontrakt af bygninger, bygge- og anlægsarbejder, varer eller tjenesteydelser fra økonomiske aktører valgt af de ordregivende myndigheder. 2. Ved "offentlig kontrakt" forstås en gensidigt bebyrdende kontrakt, der indgås skriftligt mellem en eller flere økonomiske aktører og en eller flere ordregivende myndigheder som omhandlet i artikel 117 og 190 med henblik på mod betaling af en pris, der helt eller delvis afholdes over budgettet, at opnå levering af varer eller fast ejendom, udførelse af bygge- og anlægsarbejder eller levering af tjenesteydelser. Offentlige kontrakter kan vedrøre: a) ejendomme b) vareindkøb c) bygge- og anlægsarbejder d) tjenesteydelser. 3. Ved "koncessionskontrakt" forstås en gensidigt bebyrdende kontrakt, der indgås skriftligt mellem en eller flere økonomiske aktører og en eller flere ordregivende myndigheder som omhandlet i artikel 117 og 190 med henblik på at overdrage ansvaret for udførelse af bygge- og anlægsarbejder eller forvaltning af tjenesteydelser til en økonomisk aktør. Vederlaget består enten udelukkende i retten til at udnytte bygge- og anlægsarbejderne eller tjenesteydelserne eller i denne ret sammen med betaling af en pris. Tildeling af en koncession på bygge- og anlægsarbejder eller tjenesteydelser indebærer, at der overføres en driftsrisiko til koncessionshaver ved udnyttelsen af disse bygge- og anlægsarbejder eller tjenesteydelser, som omfatter en efterspørgsels- eller en udbudsrisiko eller begge dele. Koncessionshaveren anses for at påtage sig driftsrisikoen, hvis han under normale driftsbetingelser ikke er garanteret at tjene de foretagne investeringer og de afholdte omkostninger i forbindelse med driften af de pågældende bygge- og anlægsarbejder eller tjenesteydelser ind igen. 4. Ved "kontrakt" forstås en offentlig kontrakt eller en koncessionskontrakt. 5. Ved "rammeaftale" forstås en offentlig kontrakt indgået mellem en eller flere økonomiske aktører og en eller flere ordregivende myndigheder for at fastlægge de bestemmelser, som skal gælde for en række kontrakter, der kan indgås inden for en vis periode, bl.a. med hensyn til prisen og eventuelt den forventede mængde. 6. Ved "økonomisk aktør" forstås enhver fysisk eller juridisk person og enhver offentlig enhed, som tilbyder levering af varer, udførelse af bygge- og anlægsarbejder eller levering af tjenesteydelser. 7. Ved "udbudsdokument" forstås ethvert dokument, som den ordregivende myndighed udarbejder eller henviser til for at beskrive eller fastlægge elementer af proceduren, herunder de foranstaltninger vedrørende offentliggørelse, der er fastsat i artikel 103, udbudsbetingelserne eller det beskrivende dokument, udkastet til kontrakt og opfordringen til at afgive tilbud. 8. Tilskud er ikke omfattet af dette afsnit, jf. dog artikel 106-108, og heller ikke kontrakter om teknisk bistand som defineret i overensstemmelse med artikel 125, stk. 8, indgået med EIB eller Den Europæiske Investeringsfond. 9. Kommissionen tillægges beføjelse til at vedtage delegerede retsakter i overensstemmelse med artikel 210 vedrørende fastsættelse af detaljerede regler for definitionen af og anvendelsesområdet for offentlige kontrakter og koncessionskontrakter samt rammeaftaler og specifikke kontrakter. Artikel 102 Gældende principper for udbudsprocedurer og kontrakter 1. Alle udbudsprocedurer og kontrakter skal overholde principperne om gennemsigtighed, proportionalitet, ligebehandling og ikke-forskelsbehandling. 2. Alle kontrakter skal indgås på grundlag af tilbud indkaldt fra så bred en kreds som muligt undtagen i de tilfælde, hvor proceduren med forhandling, som omhandlet i artikel 104, stk. 1, litra d), finder anvendelse. De ordregivende myndigheder må ikke anvende rammeaftaler uretmæssigt eller på en sådan måde, at deres formål eller virkning er at forhindre, begrænse eller forvride konkurrencen. Afdeling 2 Offentliggørelse Artikel 103 Foranstaltninger vedrørende offentliggørelse 1. For procedurer, hvis værdi svarer til eller overstiger tærsklerne i artikel 118, stk. 1, eller artikel 190, offentliggør den ordregivende myndighed i Den Europæiske Unions Tidende: a) en udbudsbekendtgørelse med henblik på at iværksætte en procedure, undtagen når der er tale om proceduren i artikel 104, stk. 1, litra d) b) en bekendtgørelse om indgåede kontrakter om resultaterne af proceduren. 2. Procedurer med en værdi under de tærskler, der er fastsat i artikel 118 eller artikel 190, skal offentliggøres på passende måde. 3. Offentliggørelse af visse oplysninger om indgåelsen af kontrakten kan undlades, hvis videregivelse heraf ville hindre retshåndhævelsen eller på anden måde være i strid med offentlige interesser eller til skade for de økonomiske aktørers legitime økonomiske interesser eller for fair konkurrence mellem dem. 4. Kommissionen tillægges beføjelse til at vedtage delegerede retsakter i overensstemmelse med artikel 210 vedrørende fastsættelse af detaljerede regler for kravene til offentliggørelse af procedurer og bekendtgørelser. Afdeling 3 Udbudsprocedurer Artikel 104 Udbudsprocedurer 1. Udbudsprocedurer med henblik på tildeling af koncessioner eller offentlige kontrakter, herunder rammeaftaler, antager en af følgende former: a) offentligt udbud b) begrænset udbud, herunder gennem et dynamisk indkøbssystem c) projektkonkurrence d) procedure med forhandling e) konkurrencepræget dialog f) udbud med forhandling g) innovationspartnerskab h) udbud efter indkaldelse af interessetilkendegivelser. 2. Når en kontrakt eller en rammeaftale er af interesse for to eller flere institutioner, forvaltningsorganer eller organer som omhandlet i artikel 208 og 209, og når der er mulighed for at opnå øget effektivitet, kan de ordregivende myndigheder gennemføre proceduren og forvaltningen af den efterfølgende direkte kontrakt eller rammeaftale på et interinstitutionelt grundlag under ledelse af en af de ordregivende myndigheder. De organer, der er oprettet af Rådet under FUSP i henhold til afsnit V i TEU, kan også deltage i interinstitutionelle procedurer. Betingelserne i en rammeaftale kan kun anvendes mellem de ordregivende myndigheder, der er klart identificeret til dette formål i indkaldelsen af tilbud eller opfordringen til at bekræfte interessetilkendegivelsen, og de økonomiske aktører, der var parter i den indgåede rammeaftale. 3. Når en kontrakt eller en rammeaftale er nødvendig for gennemførelsen af en fælles aktion mellem en institution og en eller flere ordregivende myndigheder fra medlemsstaterne, kan udbudsproceduren gennemføres i fællesskab af institutionen og de ordregivende myndigheder i visse situationer, der angives i delegerede retsakter vedtaget i medfør af denne forordning. Fælles udbudsprocedurer med EFTA-stater såvel som EU-kandidatlande kan gennemføres, hvis det udtrykkeligt er fastsat i en bilateral eller multilateral aftale. 4. Den ordregivende myndighed må kun anvende proceduren med forhandling i de tilfælde, der er omhandlet i delegerede retsakter vedtaget i medfør af denne forordning. 5. Kommissionen tillægges beføjelse til at vedtage delegerede retsakter i overensstemmelse med artikel 210 vedrørende fastsættelse af detaljerede regler for forskellige former for udbudsprocedurer, dynamiske indkøbssystemer, fælles udbudsprocedurer, kontrakter med lav værdi og betaling i henhold til faktura. Artikel 105 Forberedelse af en procedure 1. Inden iværksættelsen af en udbudsprocedure kan den ordregivende myndighed gennemføre en indledende markedsundersøgelse med henblik på at forberede udbuddet. 2. I udbudsdokumenterne anfører den ordregivende myndighed udbuddets genstand ved at give en beskrivelse af sine behov og de karakteristika, der kræves af de bygge- og anlægsarbejder, varer eller tjenesteydelser, der skal indkøbes, og fastlægger de gældende kriterier. Den ordregivende myndighed anfører også, hvilke elementer der definerer de minimumskrav, som skal opfyldes i alle tilbud. 3. Kommissionen tillægges beføjelse til at vedtage delegerede retsakter i overensstemmelse med artikel 210 vedrørende fastsættelse af detaljerede regler for udbudsdokumenternes indhold og indledende markedsundersøgelser. Artikel 106 Udelukkelseskriterier 1. En økonomisk aktør udelukkes fra deltagelse i udbudsprocedurer i tilfælde af: a) konkurs, insolvens- eller likvidationsbehandling, aktiver, der administreres af retten eller af en kurator, tvangsakkord uden for konkurs, indstilling af erhvervsvirksomhed eller en lignende situation i henhold til en tilsvarende procedure, der er fastsat i national lovgivning b) alvorlige forsømmelser i forbindelse med udøvelsen af erhvervet, når der foreligger bevis herfor, som fastslået i en afgørelse truffet af det panel, der er omhandlet i artikel 108, eller i en endelig dom eller administrativ afgørelse c) manglende efterlevelse af forpligtelserne med hensyn til betaling af bidrag til sociale sikringsordninger eller skat i henhold til retsforskrifterne i det land, hvor den økonomiske aktør er etableret, i den ordregivende myndigheds land eller i det land, hvor kontrakten skal effektueres, som fastslået i en endelig dom eller en administrativ afgørelse d) svig, korruption, deltagelse i en kriminel organisation, hvidvaskning af penge, finansiering af terrorisme, terrorrelaterede forbrydelser, børnearbejde eller andre former for menneskehandel, når der ligger bevis herfor, som fastslået af det panel, der er omhandlet i artikel 108, eller i en endelig dom e) grov misligholdelse af en kontrakt, som finansieres over Unionens budget, når der foreligger en afgørelse truffet af det panel, der er omhandlet i artikel 108 f) uregelmæssigheder, når der foreligger bevis herfor, som fastslået i en afgørelse truffet af det panel, der er omhandlet i artikel 108, eller i en endelig dom eller administrativ afgørelse. 2. Den økonomiske aktør udelukkes, når en person, der er medlem af den økonomiske aktørs administrations-, ledelses- eller tilsynsorgan eller har beføjelse til at repræsentere eller kontrollere den økonomiske aktør eller til at træffe beslutninger heri, befinder sig i en af de situationer, der er nævnt i stk. 1. 3. Undtagen i de tilfælde, der er nævnt i stk. 1, litra d), kan den ordregivende myndighed beslutte ikke at udelukke den pågældende økonomiske aktør, når denne har truffet afhjælpende foranstaltninger for at vise sin pålidelighed. Den ordregivende myndighed kan i en begrænset periode, indtil de afhjælpende foranstaltninger, der er nævnt i første afsnit, kan træffes, beslutte ikke at udelukke den pågældende økonomiske aktør, når det er nødvendigt for at sikre tjenesteydelsens kontinuitet. Den ordregivende myndighed skal i så fald begrunde sin beslutning. 4. Stk. 1, litra a), finder ikke anvendelse ved indkøb af varer eller tjenesteydelser på særlig fordelagtige vilkår, enten hos en leverandør, der endeligt indstiller sin erhvervsvirksomhed, eller hos likvidatorer i en konkursbehandling, tvangsakkord eller en tilsvarende behandling i henhold til nationale love. 5. Den økonomiske aktør skal erklære, at denne ikke befinder sig i en af de udelukkelsessituationer, der er nævnt i stk. 1 i denne artikel, eller at denne befinder sig i en af de situationer, der er nævnt i stk. 3 i denne artikel. I givet fald skal den økonomiske aktør fremlægge den samme erklæring for en enhed, hvis kapacitet den har til hensigt at udnytte. Den ordregivende myndighed kan dog frafalde disse krav for kontrakter med meget lav værdi. 6. Den økonomiske aktør skal, når den ordregivende myndighed anmoder om det, fremlægge passende bevis for, at den ikke befinder sig i en af de udelukkelsessituationer, der er nævnt i stk. 1. Når den ordregivende myndighed er tvivl om, hvorvidt stk. 2 er overholdt, skal den økonomiske aktør på anmodning fremlægge oplysninger om de personer, der er medlemmer af den økonomiske aktøres administrations-, ledelses- eller tilsynsorgan eller har beføjelse til at repræsentere eller kontrollere den økonomiske aktør eller til at træffe beslutninger heri. Den økonomiske aktør skal også på anmodning fremlægge passende bevis for, at en eller flere af de pågældende personer ikke befinder sig i en af de udelukkelsessituationer, der er nævnt i stk. 1. 7. Den ordregivende myndighed kan også kontrollere, at en underkontrahent ikke befinder sig i en af de udelukkelsessituationer, der er nævnt i stk. 1 i denne artikel, eller befinder sig i en af de situationer, der er nævnt i stk. 3 i denne artikel. 8. Kommissionen tillægges beføjelse til at vedtage delegerede retsakter i overensstemmelse med artikel 210 vedrørende fastsættelse af detaljerede regler for definitionen af udelukkelsessituationerne, afhjælpende foranstaltninger og erklæringer om og bevis for, at en økonomisk aktør ikke befinder sig i en af de udelukkelsessituationer, der er nævnt i stk. 1 i denne artikel. Artikel 107 Afvisning fra en given procedure 1. I forbindelse med en given procedure må en kontrakt ikke tildeles en økonomisk aktør, der: a) befinder sig i en af de udelukkelsessituationer, der er nævnt i artikel 106, stk. 1 og 2 b) har givet urigtige oplysninger i forbindelse med meddelelse af de oplysninger, som kræves som betingelse for deltagelse i den pågældende procedure c) tidligere har været involveret i udarbejdelsen af udbudsdokumenter, når dette medfører en konkurrenceforvridning, som der ikke kan rettes op på på anden måde. 2. Kommissionen tillægges beføjelse til at vedtage delegerede retsakter i overensstemmelse med artikel 210 vedrørende fastsættelse af detaljerede regler for de foranstaltninger, der skal gøre det muligt at undgå konkurrenceforvridning, og om erklæringer om og dokumentation for, at en økonomisk aktør ikke befinder sig i en af de udelukkelsessituationer, der er nævnt i stk. 1 i denne artikel. Artikel 108 Systemet for tidlig opdagelse og udelukkelse 1. Kommissionen opretter og driver et system, der skal beskytte Unionens finansielle interesser. Dette system omfatter tidlig opdagelse af risici, der truer Unionens finansielle interesser, udelukkelse af økonomiske aktører, der befinder sig i en af de udelukkelsessituationer, der er nævnt i artikel 106, stk. 1, og pålæggelsen af økonomiske sanktioner mod økonomiske aktører, der befinder sig i en af de udelukkelsessituationer, der er nævnt i artikel 106, stk. 1, litra b), d), e) og f). 2. Tidlig opdagelse af risiko, der truer Unionens finansielle interesser, baseres på fremsendelse af oplysninger fra en af følgende: a) fra OLAF i overensstemmelse med Europa-Parlamentets og Rådets forordning (EU, Euratom) nr. 883/2013*, når en igangværende undersøgelse foretaget af OLAF viser, at det kan være hensigtsmæssigt at træffe forebyggende foranstaltninger for at beskytte Unionens finansielle interesser b) fra en anvisningsberettiget i Kommissionen eller i et forvaltningsorgan i tilfælde af en formodet alvorlig forsømmelse begået i forbindelse med udøvelsen af erhvervet, uregelmæssigheder, svig eller grov misligholdelse af en kontrakt c) fra en anden institution, et organ eller et europæisk kontor i tilfælde af en formodet alvorlig forsømmelse begået i forbindelse med udøvelsen af erhvervet, uregelmæssigheder, svig eller grov misligholdelse af en kontrakt. De oplysninger, der er nævnt i første afsnit, litra a), b) og c), fremsendes hurtigst muligt via Kommissionens regnskabssystem til de anvisningsberettigede i Kommissionen og i dens forvaltningsorganer, alle andre institutioner, organer og europæiske kontorer for at gøre det muligt for dem at træffe forebyggende midlertidige foranstaltninger og beskyttelsesforanstaltninger under gennemførelsen af budgettet. Disse foranstaltninger må ikke være mere vidtgående end det, der er fastsat i betingelserne i udbudsdokumenterne. 3. For de situationer, der er nævnt i artikel 106, stk. 1, litra b), d), e) og f), opretter Kommissionen et panel på anmodning af en anvisningsberettiget i Kommissionen eller i et forvaltningsorgan eller et fælles panel på anmodning af en anden institution, et organ eller et europæisk kontor. Panelet anvender følgende procedure på vegne af Kommissionen og dens forvaltningsorganer, andre institutioner, organer eller europæiske kontorer: a) den anmodende part henviser sagen til panelet med de nødvendige oplysninger om udelukkelsessituationen b) panelet underretter hurtigst muligt den økonomiske aktør om de pågældende forhold og den foreløbige juridiske vurdering heraf, der kan udgøre en udelukkelsessituation som nævnt i artikel 106, stk. 1, og/eller kan føre til, at der pålægges en økonomisk sanktion c) når anmodningen fra den anvisningsberettigede bl.a. er baseret på oplysningerne fra OLAF, samarbejder kontoret med panelet i overensstemmelse med forordning (EU, Euratom) nr. 883/2013 d) panelet kan beslutte at udelukke den økonomiske aktør foreløbigt i en periode på op til seks måneder e) inden panelet træffer en foreløbig eller endelig afgørelse, skal det give den økonomiske aktør mulighed for at fremsætte sine bemærkninger f) panelet kan træffe en afgørelse om udelukkelse, bl.a. vedrørende udelukkelsens varighed, og/eller kan pålægge en økonomisk sanktion på grundlag af de modtagne beviser og oplysninger under hensyntagen til proportionalitetsprincippet g) panelet kan i løbet af udelukkelsesperioden revidere sin afgørelse på anmodning af en udelukket økonomisk aktør, når den pågældende aktør har truffet afhjælpende foranstaltninger, der er tilstrækkelige til at vise aktørens pålidelighed, eller fremlægger nye elementer, der viser, at udelukkelsessituationen som nævnt i artikel 106, stk. 1, ikke længere eksisterer h) for at øge den afskrækkende virkning af udelukkelsen eller den økonomiske sanktion offentliggør Kommissionen oplysningerne om panelets afgørelse på sin hjemmeside i) panelets afgørelse meddeles den økonomiske aktør. I de tilfælde, der er nævnt i artikel 106, stk. 1, litra d) og f), kan den underretning, der er nævnt i første afsnit, litra b), i dette stykke, og den mulighed, der er nævnt i første afsnit, litra e), i dette stykke, undtagelsesvis udsættes, hvis der er vægtige legitime grunde til at bevare undersøgelsens eller nationale retssagers fortrolighed. I undtagelsestilfælde, herunder når der er tale om fysiske personer, eller når det er nødvendigt at bevare undersøgelsens eller en national retssags fortrolighed, kan panelet beslutte ikke at offentliggøre udelukkelsen eller den økonomiske sanktion i henhold til første afsnit, litra h), i dette stykke, under behørig hensyntagen til retten til privatlivets fred og under overholdelse af de rettigheder, der er fastsat i forordning (EF) nr. 45/2001. Den økonomiske aktør, der er udelukket ved en afgørelse truffet af panelet, eller som har fået pålagt en økonomisk sanktion, kan klage til Den Europæiske Ombudsmand og begære domstolsprøvelse. 4. Udelukkelsens varighed må ikke overstige en af følgende: a) den varighed, som eventuelt er fastsat i den endelige dom b) fem år i det tilfælde, der er nævnt i artikel 106, stk. 1, litra d) c) tre år i de tilfælde, der er nævnt i artikel 106, stk. 1, litra b), e) og f). En økonomisk aktør udelukkes, så længe denne befinder sig i en af de situationer, der er nævnt i artikel 106, stk. 1, litra a) og c). Første afsnit i dette stykke finder ikke anvendelse, når udelukkelsen meddeles af myndigheder og enheder som omhandlet i stk. 5, der ikke er underlagt Europa-Parlamentets og Rådets direktiv 2014/24/EU**. 5. Medlemsstaters og tredjelandes myndigheder samt ECB, EIB, Den Europæiske Investeringsfond og de enheder, der deltager i gennemførelsen af budgettet, jf. artikel 58 og 61, skal: a) kun når der er tale om endelige domme eller administrative afgørelser, som de har truffet på eget ansvar, hurtigst muligt sende Kommissionen oplysninger om økonomiske aktører, der befinder sig i en af de situationer, der er nævnt i artikel 106, stk. 1, litra a), b), c), d) eller f), herunder udelukkelsens varighed b) kontrollere, om der er en udelukkelse i systemet, og tage hensyn hertil i forbindelse med tildeling af kontrakter, der vedrører gennemførelsen af budgettet. Som led i de foranstaltninger, der er nævnt i artikel 60, stk. 1, litra c), kan Kommissionen også udelukke en økonomisk aktør og/eller pålægge økonomiske sanktioner på de betingelser, der er fastsat i stk. 3 i denne artikel. 6. Kommissionen offentliggør oplysninger om udelukkelsen af økonomiske aktører, som den modtager fra de myndigheder, der er nævnt i stk. 5, på sin hjemmeside. Kommissionen kan offentliggøre udelukkelser, som den modtager fra andre kilder. 7. Kommissionen underretter hvert år Europa-Parlamentet og Rådet om det samlede antal igangværende udelukkelser og om nye afgørelser. 8. Kommissionen tillægges beføjelse til at vedtage delegerede retsakter i overensstemmelse med artikel 210 vedrørende fastsættelse af detaljerede regler for Unionens system til beskyttelse af Unionens finansielle interesser, herunder standardiserede procedurer og de oplysninger, som skal offentliggøres, fristerne for udelukkelse, panelets sammensætning, udelukkelsens varighed og økonomiske sanktioner. Artikel 110 Tildeling af kontrakter 1. Kontrakter tildeles på grundlag af tildelingskriterier, forudsat at den ordregivende myndighed har kontrolleret følgende kumulative betingelser: a) tilbuddet overholder de minimumskrav, der er fastsat i udbudsdokumenterne b) ansøgeren eller tilbudsgiveren er ikke udelukket i henhold til artikel 106 eller afvist i henhold til artikel 107 c) ansøgeren eller tilbudsgiveren opfylder de udvælgelseskriterier, der er fastsat i udbudsdokumenterne. 2. Den ordregivende myndighed lægger det økonomisk mest fordelagtige tilbud til grund for tildelingen af kontrakter. 3. Kommissionen tillægges beføjelse til at vedtage delegerede retsakter i overensstemmelse med artikel 210 vedrørende fastsættelse af detaljerede regler for udvælgelseskriterierne, tildelingskriterierne og det økonomisk mest fordelagtige tilbud. Kommissionen tillægges endvidere beføjelse til at vedtage delegerede retsakter i overensstemmelse med artikel 210 vedrørende de dokumenter, der kræves som bevis for retsevne, økonomisk og finansiel kapacitet og teknisk og faglig kapacitet, samt detaljerede regler for elektroniske auktioner og unormalt lave tilbud. Artikel 111 Afgivelse og evaluering 1. Reglerne for afgivelse af tilbud skal sikre, at der bliver tale om reel konkurrence, og at tilbuddenes indhold hemmeligholdes, indtil de alle åbnes samtidig. 2. Kommissionen sikrer ved hjælp af egnede foranstaltninger og i henhold til artikel 95, at tilbudsgivere får mulighed for at indgive indholdet af deres tilbud og eventuelle bilag i elektronisk format (e-indkøb). Kommissionen aflægger regelmæssigt beretning til Europa-Parlamentet og Rådet vedrørende fremskridtene med gennemførelsen af denne bestemmelse. 3. Når det anses for hensigtsmæssigt og proportionalt, kan den ordregivende myndighed kræve en forhåndsgaranti af tilbudsgiverne for at sikre sig, at de står ved deres tilbud. 4. Den ordregivende myndighed åbner alle ansøgninger om deltagelse og tilbud. Den afviser: a) ansøgninger om deltagelse, der ikke overholder modtagelsesfristen b) tilbud, der ikke overholder modtagelsesfristen, eller som allerede var åbne, da den ordregivende myndighed modtog dem. 5. Den ordregivende myndighed evaluerer alle ansøgninger om deltagelse eller tilbud, der ikke er blevet afvist i åbningsfasen, jf. stk. 4, ud fra de kriterier, der er fastsat i udbudsdokumenterne, med henblik på at tildele kontrakten eller igangsætte en elektronisk auktion. 6. Kommissionen tillægges beføjelse til at vedtage delegerede retsakter i overensstemmelse med artikel 210 vedrørende fastsættelse af detaljerede regler for fristerne for modtagelse af tilbud og ansøgninger om deltagelse, adgangen til udbudsdokumenter, fristerne for fremlæggelse af yderligere oplysninger, fristerne i hastetilfælde samt reglerne for afgivelse af tilbud og elektroniske kataloger. Kommissionen tillægges endvidere beføjelse til at vedtage delegerede retsakter i overensstemmelse med artikel 210 vedrørende muligheden for at kræve en udbudsgaranti, åbningen og evalueringen af tilbud og ansøgninger om deltagelse og evalueringsudvalg. Artikel 112 Kontakter under proceduren 1. Under hele udbudsproceduren skal eventuelle kontakter mellem den ordregivende myndighed og ansøgerne eller tilbudsgiverne foregå på en måde, der sikrer gennemsigtighed og ligebehandling. Efter udløbet af fristen for modtagelse af tilbud kan disse kontakter ikke medføre ændringer i udbudsdokumenterne eller væsentlige ændringer i det afgivne tilbud, undtagen når en procedure, der er nævnt i artikel 104, stk. 1, specifikt tillader disse muligheder. 2. Kommissionen tillægges beføjelse til at vedtage delegerede retsakter i overensstemmelse med artikel 210 vedrørende de kontakter, der er tilladt mellem den ordregivende myndighed og ansøgerne eller tilbudsgiverne under udbudsproceduren. Artikel 113 Tildelingsafgørelsen og information af ansøgere og tilbudsgivere 1. Den ansvarlige anvisningsberettigede udpeger den, der skal tildeles kontrakten, under overholdelse af de udvælgelses- og tildelingskriterier, der er fastsat i udbudsdokumenterne. 2. Den ordregivende myndighed skal oplyse alle ansøgere eller tilbudsgivere, hvis ansøgning om deltagelse eller tilbud er blevet afvist, om årsagen hertil samt om, hvornår den i artikel 118, stk. 2, omhandlede standstill-periode udløber. Ved tildelingen af specifikke kontrakter under en rammeaftale med iværksættelse af fornyet konkurrence skal den ordregivende myndighed underrette tilbudsgiverne om resultatet af evalueringen. 3. Den ordregivende myndighed skal oplyse hver enkelt tilbudsgiver, der ikke befinder sig i en udelukkelsessituation, hvis tilbud er i overensstemmelse med udbudsdokumenterne, og som skriftligt anmoder herom, om følgende: a) de kvaliteter og relative fordele, der kendetegner det valgte tilbud, samt navnet på den, der tildeles kontrakten, undtagen når der er tale om en specifik kontrakt under en rammeaftale med iværksættelse af fornyet konkurrence b) fremskridtene med forhandlingerne og dialogen med tilbudsgiverne. Den ordregivende myndighed kan dog beslutte at undlade at offentliggøre visse oplysninger, hvis videregivelse heraf ville hindre retshåndhævelsen, være i strid med offentlige interesser eller være til skade for de økonomiske aktørers legitime økonomiske interesser eller for fair konkurrence mellem dem. 4. Kommissionen tillægges beføjelse til at vedtage delegerede retsakter i overensstemmelse med artikel 210 vedrørende fastsættelse af detaljerede regler for evalueringsrapporten, tildelingsafgørelsen og information til ansøgerne og tilbudsgiverne. Artikel 114 Annullering af udbudsproceduren Den ordregivende myndighed kan, så længe en kontrakt ikke er underskrevet, annullere den pågældende procedure, uden at ansøgerne eller tilbudsgiverne kan gøre krav på nogen form for godtgørelse. En eventuel beslutning herom skal begrundes og meddeles ansøgerne eller tilbudsgiverne hurtigst muligt. __________________ * Europa-Parlamentets og Rådets forordning (EU, Euratom) nr. 883/2013 af 11. september 2013 om undersøgelser, der foretages af Det Europæiske Kontor for Bekæmpelse af Svig (OLAF) og om ophævelse af Europa-Parlamentets og Rådets forordning (EF) nr. 1073/1999 og Rådets forordning (Euratom) nr. 1074/1999 (EUT L 248 af 18.9.2013, s. 1). ** Europa-Parlamentets og Rådets direktiv 2014/24/EU af 26. februar 2014 om offentlige udbud og om ophævelse af direktiv 2004/18/EF (EUT L 94 af 28.3.2014, s. 65)." (4) I kapitel 1 i afsnit V i første del affattes afdeling 4 således: "Afdeling 4 Gennemførelse af kontrakten, garantier og korrigerende foranstaltninger Artikel 114a Gennemførelse og ændring af kontrakten 1. Gennemførelsen af kontrakten må ikke begynde, før kontrakten er underskrevet. 2. Den ordregivende myndighed må kun foretage væsentlige ændringer i en kontrakt eller en rammeaftale uden en udbudsprocedure i de tilfælde, der er fastsat i delegerede retsakter vedtaget i medfør af denne forordning, og forudsat at de væsentlige ændringer ikke ændrer kontraktens eller rammeaftalens genstand. 3. Kommissionen tillægges beføjelse til at vedtage delegerede retsakter i overensstemmelse med artikel 210 vedrørende fastsættelse af detaljerede regler for underskrivelse og ændring af kontrakter. Artikel 115 Garantier 1. Når der ikke er tale om kontrakter med meget lav værdi, kan den ordregivende myndighed, når den anser det for hensigtsmæssigt og proportionalt, i hvert enkelt tilfælde efter at have foretaget en risikoanalyse, kræve en garanti af kontrahenterne med henblik på følgende: a) at begrænse de økonomiske risici, der er forbundet med udbetaling af forfinansiering b) at sikre, at væsentlige kontraktmæssige forpligtelser overholdes, når der er tale om bygge- og anlægsarbejder, varer eller komplekse tjenesteydelser c) at sikre, at kontrakten gennemføres på tilfredsstillende måde efter betalingen af saldoen. 2. Kommissionen tillægges beføjelse til at vedtage delegerede retsakter i overensstemmelse med artikel 210 vedrørende fastsættelse af detaljerede regler, herunder kriterier for risikoanalyse, for de garantier, der kræves af kontrahenterne. Artikel 116 Væsentlige fejl, uregelmæssigheder eller svig 1. Hvis proceduren viser sig at have været behæftet med væsentlige fejl, uregelmæssigheder eller svig, suspenderer den ordregivende myndighed proceduren og kan træffe de foranstaltninger, der måtte være nødvendige, herunder annullering af proceduren. 2. Hvis det, efter at kontrakten er underskrevet, viser sig, at proceduren eller opfyldelsen af kontrakten har været behæftet med væsentlige fejl, uregelmæssigheder eller svig, kan den ordregivende myndighed suspendere kontraktens opfyldelse eller i givet fald bringe kontrakten til ophør. Opfyldelsen af kontrakter kan også suspenderes for at undersøge, om formodede væsentlige fejl, uregelmæssigheder eller svig rent faktisk er begået. Hvis væsentlige fejl, uregelmæssigheder eller svigagtige forhold kan tilregnes kontrahenten, kan den ordregivende myndighed endvidere nægte udbetaling eller inddrive uretmæssigt udbetalte beløb i et omfang, der er proportionalt med alvoren af de pågældende væsentlige fejl, uregelmæssigheder eller svigagtige forhold. 3. Det Europæiske Kontor for Bekæmpelse af Svig udøver den beføjelse, der er tillagt Kommissionen ved Rådets forordning (Euratom, EF) nr. 2185/96 af 11. november 1996 om Kommissionens kontrol og inspektion på stedet med henblik på beskyttelse af De Europæiske Fællesskabers finansielle interesser mod svig og andre uregelmæssigheder(1), til at foretage kontrol og inspektion på stedet i medlemsstaterne og, i overensstemmelse med de gældende samarbejdsaftaler, i tredjelande og internationale organisationers lokaler. 4. Kommissionen tillægges beføjelse til at vedtage delegerede retsakter i overensstemmelse med artikel 210 vedrørende fastsættelse af detaljerede regler for suspension af en kontrakt i tilfælde af væsentlige fejl, uregelmæssigheder eller svig og definitionen af væsentlige fejl eller uregelmæssigheder. __________________ (1) EFT L 292 af 15.11.1996, s. 2." (5) Artikel 117 og 118 affattes således: "Artikel 117 Den ordregivende myndighed 1. Institutionerne betragtes som central ordregivende myndigheder, jf. artikel 2, stk. 1, nr. 2), i direktiv 2014/24/EU, i forbindelse med de kontrakter, de indgår for egen regning. De uddelegerer i overensstemmelse med artikel 65 i denne forordning de nødvendige beføjelser til udøvelse af funktionen som ordregivende myndighed. 2. Kommissionen tillægges beføjelse til at vedtage delegerede retsakter i overensstemmelse med artikel 210 vedrørende fastsættelse af detaljerede regler for delegation af funktionen som ordregivende myndighed. Artikel 118 Gældende tærskler og standstill-periode 1. Ved tildelingen af offentlige kontrakter og koncessionskontrakter tager den ordregivende myndighed hensyn til de tærskler, der er fastsat i artikel 4, litra a) og b), i direktiv 2014/24/EU, når den vælger en procedure, der er nævnt i artikel 104, stk. 1, i denne forordning. Disse tærskler er afgørende for de foranstaltninger vedrørende offentliggørelse, der er nævnt i artikel 103, stk. 1 og 2, i denne forordning. 2. I forbindelse med kontrakter, hvis værdi overstiger de tærskler, der er nævnt i stk. 1, indgår den ordregivende myndighed først kontrakten eller rammeaftalen med den valgte tilbudsgiver efter udløbet af en standstill-periode, med de undtagelser og på de betingelser, der er fastsat i delegerede retsakter vedtaget i medfør af denne forordning. 3. Kommissionen tillægges beføjelse til at vedtage delegerede retsakter i overensstemmelse med artikel 210 vedrørende fastsættelse af detaljerede regler for særskilte kontrakter og kontrakter opdelt i partier og vurdering af værdien af offentlige kontrakter og koncessionskontrakter og standstill-perioden inden underskrivelsen af kontrakten." (6) Artikel 119 og 120 affattes således: "Artikel 119 Regler om adgang til udbud Deltagelsen i udbudsprocedurer er åben på lige vilkår for alle fysiske og juridiske personer, der er omfattet af traktaterne, og for alle fysiske og juridiske personer, som er etableret i tredjelande, der har indgået en særlig aftale med Unionen om offentlige udbud, idet deres deltagelse sker på de i den særlige aftale fastsatte betingelser. Deltagelsen er også åben for internationale organisationer. Kommissionen tillægges beføjelse til at vedtage delegerede retsakter i overensstemmelse med artikel 210 vedrørende fastsættelse af detaljerede regler for dokumentation i forbindelse med adgangen til at deltage i udbud. Artikel 120 Verdenshandelsorganisationens regler om offentlige indkøb Hvis den multilaterale aftale om offentlige indkøb, der er indgået i Verdenshandelsorganisationens regi, finder anvendelse, er udbudsproceduren også åben for økonomiske aktører, der er etableret i de lande, der har ratificeret denne aftale, på de i aftalen fastsatte betingelser." (7) Artikel 131, stk. 4, affattes således: "4. Artikel 106, stk. 1, 2, 3 og 6, og artikel 107 og 108 finder også anvendelse på tilskudsansøgere. Ansøgerne skal erklære, at de ikke befinder sig i en af de situationer, der er nævnt i artikel 106, stk. 1, og artikel 107, eller at de befinder sig i en af de situationer, der er nævnt i artikel 106, stk. 3. Artikel 108 finder også anvendelse på tilskudsmodtagere." (8) Artikel 131, stk. 5, udgår. (9) Artikel 131, stk. 6, affattes således: "6. Kommissionen tillægges beføjelse til at vedtage delegerede retsakter i overensstemmelse med artikel 210 vedrørende fastsættelse af detaljerede regler for ordningerne for tilskudsansøgninger, bevis for ikke at falde inden for en udelukkelsessituation, ansøgere, der ikke er juridiske personer, juridiske personer, der tilsammen udgør én ansøger, afgørelser om udelukkelse og økonomiske sanktioner, kriterier for støtteberettigelse samt tilskud med lav værdi." (10) Artikel 138, stk. 2, tredje afsnit, affattes således: "I reglerne for konkurrencen fastsættes som minimum betingelserne for deltagelse, herunder de udelukkelseskriterier, der er nævnt i artikel 106, stk. 1, 2 og 3, og artikel 107, tildelingskriterierne, prisens størrelse, betalingsvilkårene og retten til at træffe afgørelser om udelukkelse og til at pålægge økonomiske sanktioner." (11) I artikel 139 indsættes følgende som stk. 5a: "5a. Der ydes ikke økonomisk støtte til særlige investeringsmekanismer, til finansielle formidlere og til slutmodtagere, der befinder sig i en af de situationer, der er nævnt i artikel 106, stk. 1, litra a), b) og d), og artikel 107, stk. 1, litra b) og c)." (12) Artikel 183, stk. 4, affattes således: "4. Når FFC deltager i tilskuds- eller udbudsprocedurer i overensstemmelse med stk. 1 i denne artikel, er FFC ikke underlagt de betingelser, der er fastlagt i artikel 106, artikel 107, stk. 1, litra a) og b), artikel 108 og artikel 131, stk. 4, vedrørende bestemmelser om udelukkelse og sanktioner i forhold til udbud og tilskud." (13) Artikel 190 og 191 affattes således: "Artikel 190 Udbud i forbindelse med foranstaltninger udadtil 1. Kommissionen tillægges beføjelse til at vedtage delegerede retsakter i overensstemmelse med artikel 210 vedrørende fastsættelse af detaljerede regler for udbud i forbindelse med foranstaltninger udadtil. 2. Bestemmelserne i kapitel 1 i afsnit V i første del om de generelle bestemmelser for udbud finder anvendelse på de kontrakter, der er omfattet af nærværende afsnit, jf. dog de særlige bestemmelser om tærskler og betingelser for indgåelse af kontrakter med tredjelande, der fastsættes i delegerede retsakter vedtaget i medfør af denne forordning. Artikel 117-120 finder ikke anvendelse på udbud som omhandlet i dette kapitel. Dette kapitel finder anvendelse på: a) udbud, når Kommissionen ikke tildeler kontrakter for egen regning b) udbud gennemført af enheder eller personer, der er bemyndiget i medfør af artikel 58, stk. 1, litra c), når dette er fastsat i finansieringsaftalen, jf. artikel 189. 3. Udbudsprocedurerne skal fastlægges i finansieringsaftalerne, jf. artikel 189. 4. Dette kapitel finder ikke anvendelse på foranstaltninger under sektorspecifikke basisretsakter i tilknytning til humanitær krisestyringsbistand, civilbeskyttelsesforanstaltninger og humanitære bistandsforanstaltninger. Artikel 191 Regler om adgang til udbud 1. Alle personer, der er omfattet af traktaternes anvendelsesområde, kan på lige vilkår deltage i udbudsprocedurer, og det samme gælder i overensstemmelse med de særlige bestemmelser herom i basisretsakterne vedrørende det pågældende samarbejdsområde alle andre fysiske og juridiske personer. Deltagelsen er også åben for internationale organisationer. 2. I de tilfælde, der er omhandlet i artikel 54, stk. 2, kan statsborgere fra andre tredjelande end dem, der er omhandlet i stk. 1 i denne artikel, i særlige tilfælde, som er behørigt begrundet af den ansvarlige anvisningsberettigede, få adgang til at deltage i udbud. 3. I forbindelse med en aftale om udvidelse af adgangen til deltagelse i udbud vedrørende varer og tjenesteydelser, som Unionen er part i, har også fysiske og juridiske personer, som er etableret i andre tredjelande end dem, der er omhandlet i stk. 1 og 2, adgang til at deltage i indkøbskontrakter finansieret over budgettet på de betingelser, der er fastsat i den pågældende aftale. 4. Kommissionen tillægges beføjelse til at vedtage delegerede retsakter i overensstemmelse med artikel 210 vedrørende fastsættelse af detaljerede regler for adgangen til udbudsprocedurer." (14) I artikel 204 tilføjes følgende stykke: "Eksperter er underlagt artikel 106, stk. 1, 3 og 5, artikel 106, stk. 6, første afsnit, artikel 106, stk. 7, og artikel 107 og 108." Artikel 2 Denne forordning træder i kraft på tyvendedagen efter offentliggørelsen i Den Europæiske Unions Tidende. Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den […]. På Europa-Parlamentets vegne På Rådets vegne Formand Formand [1] Europa-Parlamentets og Rådets direktiv 2014/24/EU af 26. februar 2014 om offentlige udbud og om ophævelse af direktiv 2004/18/EF (EUT L 94 af 28.3.2014, s. 65). [2] Europa-Parlamentets og Rådets direktiv 2014/23/EU af 26. februar 2014 om tildeling af koncessionskontrakter (EUT L 94 af 28.3.2014, s. 1). [3] EUT C […] af […], s. […]. [4] Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (EUT L 298 af 26.10.2012, s. 1). [5] Europa-Parlamentets og Rådets direktiv 2014/24/EU af 26. februar 2014 om offentlige udbud og om ophævelse af direktiv 2004/18/EF (EUT L 94 af 28.3.2014, s. 65). [6] Europa-Parlamentets og Rådets direktiv 2014/23/EU af 26. februar 2014 om tildeling af koncessionskontrakter (EUT L 94 af 28.3.2014, s. 1). [7] Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (EFT L 8 af 12.1.2001, s. 1). [8] Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (EFT L 281 af 23.11.1995, s. 31).